**Inscripţii pe zăpadă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E-aşa de verde iarna dintr-o dată

Iar soarele-i amnezic, trubadur

Cântând o serenadă retuşată.

Eu nu mai ştiu ce anotimp, îţi jur,

E-acesta care-mparte-n burg bezele,

Dar am atâtea gânduri să-ţi trimit,

De-ar ninge doar în umbra unei stele,

De-ar ninge în cuvinte, în sfârşit,

Ca-n Andersen, poate-aş lăsa să cadă

Câte-un chibrit aprins pe trotuar,

Ţi-aş impregna inscripţii pe zăpadă

Cu numele-n antet – destinatar.

- Am depănat pe gheme anotimpuri

Multicolore, vii, din calendar,

Zăpezi răzleţe cad peste nisipuri

Ori ploi cu soare palid şi hoinar.

Când îţi aştern cuvintele pe coală,

Curg lacrimi îngheţate din stilou,

Simt vântul amintirii cum îmi spală

Întâiul vers şi mi-aş dori din nou

Să împletesc în ram de brad poemul

Şi să-l trimit cu iarna post-restant,

Pe neaua pielii tale-i scris blestemul

Cu slove de iubire, incitant.

Liliana Trif Ioan Grigoraș